暮春與諸同僚登鍾山望牛首
作者：蘇頌
朝代：宋

paragraphs: 清明天氣和，江南春色濃。
風物正繁富，邦人競遊從。
官曹幸多暇，交朋偶相逢。
並驅出東郊，乘興遊北鍾。
陟險不蠟屐，扶危靡搘筇。
上登道林祠，俯觀辟支峰。
辭山次阡陌，長江繞提封。
蕭條舊井邑，茂盛新杉松。
攬物思浩浩，懷古心顒顒。
念昔全盛時，茲山衆之宗。
天門對雙闕，霸業基盤龍。
六朝遞興廢，百代居要衝。
人情屢改易，世事紛交攻。
當時佳麗地，一旦空遺蹤。
惟有出岫雲，古今無變容。